Το πιο σημαντικό στην πρόληψη της νόσου είναι η επαρκής ενυδάτωση του οργανισμού, με αυτό τον τρόπο αυξάνεται η ποσότητα των ούρων που διέρχονται από τους νεφρούς και αυτό βοηθάει στον καθαρισμό τους. Συγκεκριμένα, η Mayo Clinic συστήνει την κατανάλωση αρκετών υγρών ώστε να έχουμε περίπου 2 με 3 λίτρα ούρων την ημέρα. Αυτό μπορεί να επιτευχθεί καταναλώνοντας νερό, χυμούς φρούτων, τσιτσιμπίρα ή σόδα με λεμόνι και λάιμ τα οποία βοηθούν την διούρηση και την σωστή ενυδάτωση του οργανισμού. Επιπλέον, εάν η πέτρα σχετίζεται με τα επίπεδα κιτρικών οξέων στον οργανισμό οι χυμοί εσπεριδοειδών που είναι πλούσιοι σε κιτρικά οξέα μπορούν να βοηθήσουν στην αποφυγή σχηματισμού πέτρας.
Ακόμα, η μείωση της κατανάλωσης τροφών που περιέχουν οξαλικό, ζωικές πρωτεΐνες και αλάτι είναι ωφέλιμη για την πρόληψη της νόσου.
Τέλος, εάν κάποιος έχει ιστορικό της νόσου και διατρέχει αυξημένο κίνδυνο για την εμφάνιση της, είναι δυνατόν να συζητήσει με τον γιατρό του την πιθανότητα χορήγησης προληπτικής φαρμακευτικής αγωγής για την αποφυγή σχηματισμού πέτρας ασβεστίου και ουρικού οξέος.